ET Euroopa Liidu Teataja C 66/27

Nõukogu määruse (EÜ) nr 1/2003 artikli 27 lõike 4 kohane teatis juhtumi COMP/39.143 — Opel kohta

(2007/C 66/11)

1. SISSEJUHATUS

Kui komisjon kavatseb vastu võtta rikkumise lõpetamist nõudva otsuse ja asjaomased ettevõtjad teevad ettepaneku kohustuste võtmiseks seoses komisjoni esialgses hinnangus tõstatatud küsimuste lahendamisega, võib komisjon kooskõlas nõukogu määruse nr 1/2003 (1) artikliga 9 muuta need kohustused asjaomastele ettevõtjatele siduvaks. Sellise otsuse võib vastu võtta kindlaksmääratud ajavahemikuks ja selles sätestatakse, et komisjonil ei ole enam põhjust meetmeid võtta. Nimetatud määruse artikli 27 lõike 4 kohaselt peab komisjon avaldama juhtumi lühikokkuvõtte ning kohustuste põhilise sisu. Huvitatud isikud võivad esitada oma märkused komisjoni määratud tähtaja jooksul.

2. JUHTUMI KOKKUVÕTE

Käesolev juhtum käsitleb Opeli/Vauxhalli remondialaseid tehnilisi andmeid, mida ettevõtja General Motors Europe's (edaspidi “GME”) avaldab sõltumatutele remonditöökodadele. Komisjoni uurimise käigus ilmnes, et GME ei ole tõenäoliselt suutnud avaldada teatavasse kategooriasse kuuluvaid remondialaseid tehnilisi andmeid ka pärast komisjoni määruses (EÜ) nr 1400/2002 (2) sätestatud üleminekuperioodi lõppu. Lisaks sellele ei olnud GME komisjoni esialgse hinnangu kohaselt käivitanud komisjoni uurimise alustamise ajaks tõhusat süsteemi, mille abil sõltumatutel remonditöökodadel oleks lihtne juurdepääs Opeli/Vauxhalli remondialastele tehnilistele andmetele. Kuigi komisjoni uurimise jooksul parandas GME juurdepääsu oma tehnilistele andmetele, näisid sõltumatutele remonditöökodadele kättesaadavad andmed siiski puudulikud.

2006. aasta detsembris alustas komisjon menetlust ja edastas GME-le esialgse hinnangu, milles kahtles GME müügijärgse hoolduse partneritega sõlmitud kokkulepete kokkusobivuses EÜ asutamislepingu artikli 81 lõikega 1.

Sisuliselt nõutakse GME varuosade edasimüümise ja teeninduslepingutes, et GME volitatud võrgustiku liikmed osutaksid kõiki sõidukimarkidega seotud remonditeenuseid, ja nendega välistatakse iseseisvaid varuosade hulgimüügiettevõtjaid ja ettevõtjaid, kes soovivad pakkuda teistsuguseid ja/või konkreetsemalt suunatuid teenuseid. Komisjon tundis muret, et sellistest kokkulepetest tulenevat negatiivset mõju võimendab veelgi GME suutmatus pakkuda sõltumatutele remonditöökodadele nõuetekohast juurdepääsu tehnilistele andmetele. Komisjoni esialgse hinnangu kohaselt on selline tegevus viinud sõltumatute remonditöökodade turuseisundi nõrgenemiseni, mis on tõenäoliselt omakorda kahandanud varuosade sõltumatute hulgimüügiettevõtjate turgu ning kaasa toonud märkimisväärse kahju tarbijatele varuosade valiku olulise vähenemise, remonditeenuste kõrgema hinna, remonditöökodade valiku vähenemise, võimalike ohutusküsimuste ja innovatiivsetele remonditöökodadele juurdepääsu puudumise näol.

Lisaks sellele on GME väidetav suutmatus pakkuda sõltumatutele remonditöökodadele nõuetekohast juurdepääsu tehnilistele andmetele takistanud GME-l müügijärgse hoolduse partneritega sõlmitud kokkulepete puhul saamast kasu määruses (EÜ) nr 1400/2002 ettenähtud erandist, sest vastavalt kõnealuse määruse artikli 4 lõikele 2 ei kohaldata erandit juhul, kui mootorsõidukite tarnija keeldub tagamast sõltumatutele ettevõtjatele juurdepääsu tehnilistele andmetele, diagnostika- ja muudele seadmetele, töövahenditele, sealhulgas asjakohasele tarkvarale, või väljaõppele, mis on vajalik mootorsõidukite remondiks ja hoolduseks.

Komisjon jõudis esialgsele arvamusele, et remondialastele tehnilistele andmetele juurdepääsu puudumise korral ei ole tõenäoline, et GME ja Opeli/Vauxhalli volitatud remonditöökodade vahel sõlmitud kokkulepete puhul oleks võimalik rakendada EÜ asutamislepingu artikli 81 lõiget 3. Sisuliselt ei paista volitatud remonditöökodade valitud võrgustiku tegevusest eeldatav tõhususe suurenemine korvavat märkimisväärset negatiivset mõju konkurentsile, mis tuleneb praegu sõltumatutele ettevõtjatele antavast ebapiisavast juurdepääsust sõidukimarkidega seotud remondialastele tehnilistele andmetele ja sellest johtuvast Opeli/Vauxhalli volitatud võrgustiku kaitsest sõltumatu remonditöödesektori konkurentsisurve eest.

3. PAKUTUD KOHUSTUSTE PÕHISISU

GME on komisjonile välja pakkunud kohustused, et lahendada esialgses hinnangus tõstatatud konkurentsiprobleeme. GME teeb ettepaneku, et kõnealused kohustused kehtiksid kuni 31. maini 2010. Järgnevalt on esitatud lühikokkuvõte kavandatavatest kohustustest, mille inglisekeelne tekst on avaldatud konkurentsi peadirektoraadi veebilehel: http://ec.europa.eu/comm/competition/index_en.html.

3.1 Tehnilised andmed, mis tuleb avaldada

Avaldatavate andmete ulatus määratakse kindlaks vastavalt põhimõttele, et sõltumatute ja volitatud remonditöökodade kohtlemise vahel ei tohi olla erinevust. Seda silmas pidades tagab GME, et kõik tehnilised andmed, tööriistad, seadmed, tarkvara ja kogu väljaõpe, mida on vaja Opeli/Vauxhalli sõidukite remondiks ja hoolduseks, mida pakutakse GME poolt või nimel volitatud remonditöökodadele ELi liikmesriikides, tehakse kättesaadavaks ka sõltumatutele remonditöökodadele.

Tehnilised andmed määruse (EÜ) nr 1400/2002 artikli 4 lõike 2 tähenduses hõlmavad kõiki andmeid, mis avaldatakse volitatud Opeli/Vauxhalli remonditöökodadele Opeli/Vauxhalli sõidukite remondiks ja hoolduseks. Need hõlmavad tarkvara, veakoode ja teisi parameetreid koos uuendustega, mida on vaja, et seadistada elektroonilisi kontrollplokke GME soovitatud seadistuste sisestamiseks või taastamiseks, sõiduki tuvastamise meetodeid, varuosade katalooge, praktilistest kogemustest tulenevaid ning teatava mudeli või partii puhul tüüpiliste probleemidega seotud lahendusi, tagasikutsumise teateid ja muud teateid, milles on sätestatud remonditööd, mida volitatud remonditöökodade võrgustikus võib teha tasuta.

Juurdepääs tööriistadele hõlmab juurdepääsu elektroonilistele diagnostika- ja muudele remondiseadmetele koos juurdekuuluva tarkvaraga, sealhulgas tarkvara perioodilised uuendused, ja kõnealuste tööriistade müügijärgseid teenuseid.

Kõnealuse määruse põhjenduse 26 kohaselt on selge, et artikli 4 lõikes 2 ei nõuta GME-lt selliste tehniliste andmete avaldamist sõltumatutele remonditöökodadele, mis võivad anda kolmandatele isikutele võimaluse sõidukisse paigutatud kasutamistõkistest kõrvale hiilida või need välja lülitada, elektronseadmeid uuesti kalibreerida (3) või teha muudatusi mootorsõiduki kiirust piiravates seadmetes või muuta muid juhtimisega seotud parameetreid. Vaatamata sellele võtab GME endale kohustuse võimaldada sõltumatutele remonditöökodadele piiramatut juurdepääsu kõnealustele andmetele juhul, kui remonditöökojad omandavad GME asjaomase väljaõppe sertifikaadi. (4) Kõnealune sertifikaat väljastatakse viivitamata sõltumatutele remonditöökodadele pärast koolituse lõpetamist.

Juhul kui GME otsustaks tulevikus kasutada kõnealust erandit sõltumatutele remonditöökodadele tehniliste andmete avaldamata jätmise põhjusena, võtab ta endale kohustuse tagada, et salastatud teave piirdub põhjenduses 26 sätestatud kaitse tagamisega ning et kõnealuse teabe puudumine ei takista sõltumatutel remonditöökodadel sooritamast muid toiminguid kui põhjenduses 26 loetletud toimingud, sealhulgas selliste seadmete nagu mootori töö juhtimise elektrooniliste kontrollplokkide, turvapatjade, turvavöö eelpingutite või keskluku osadega seotud tööd.

3.2 Meedia

Määruse artikli 4 lõikes 2 on sätestatud, et tehnilised andmed tuleb sõltumatutele remonditöökodadele teha kättesaadavaks proportsionaalsel viisil. See tähendab, et andmeid ei edastata ühtse paketina ja et hinna puhul arvestatakse, millises ulatuses sõltumatud remonditöökojad andmeid kasutavad.

GME avaldab TA veebisaidil kõik tehnilised andmed pärast 1996. aastat toodetud mudelite kohta ja tagab, et kõik tehniliste andmete uuendused on kogu aeg kättesaadavad TA veebisaidil või sellele järgneval veebisaidil. Lisaks sellele tagab GME, et veebisait on igal ajal kergesti leitav ja on võrdväärne selliste meetodite toimivusega, mida kasutatakse tehniliste andmete edastamiseks Opeli/Vauxhalli volitatud võrgustike liikmetele. Kui GME või mõni muu ettevõtja, kes tegutseb GME nimel, muudab ühe osa tehnilistest andmetest kättesaadavaks volitatud remonditöökodadele teatavas ELi keeles, avaldab GME kõnealuses keeles andmed viivituseta TA veebisaidil.

Elektrooniliste varuosade kataloogi puhul, mis praegu ei ole kättesaadav TA veebisaidil, loetakse GME täitvat oma kohustusi, kui ettevõtja avaldab kõnealuse teabe TA veebisaidil 31. detsembriks 2007. Lühiajalise lahendusena on kataloog kättesaadav GME kõnekeskuse kaudu, mis taotluse korral ja viivituseta saadab sõltumatutele remonditöökodadele faksi teel vajalikud lehed ükskõik millises keeles, milles kataloog on kättesaadav volitatud remonditöökodadele. Teenus maksab 1 EUR leht (+ 3,9 % käsitlemistasu) ja selle puhul kohaldatakse kohalikke tariife.

Juhtmeskeemide puhul avaldab GME TA veebisaidil kõik sellised skeemid, mis on esitatud digitaalses formaadis või on sellesse konverteeritud, et Opeli/Vauxhalli volitatud remonditöökojad ELis saaksid neid kasutada. Ülejäänud skeemid, mis on seotud pärast 1. jaanuarit 1997 toodetud mudelitega (5) ja mis ei ole digitaalses formaadis, on kättesaadavad sõltumatutele remonditöökodadele GME kõnekeskuse kaudu. Kõnealused kõnekeskused tegutsevad kõikides vajalikes keeltes, et vältida otsest või kaudset diskrimineerimist sõltumatute ja Opeli/Vauxhalli volitatud remonditöökodade vahel ning võtavad arvesse tingimusi, mille kohaselt kõnealused volitatud remonditöökojad omavad juurdepääsu juhtmeskeemidele. Juhtmeskeemid edastatakse faksi teel viivituseta ja kõige väiksemas mahus, mida keskmine sõltumatu remonditöökoda võiks vajada remonditöö tegemiseks, ning samadel tingimustel kui Opeli/Vauxhalli volitatud remonditöökodade puhul. GME võtab endale kohustuse pidada kohustuste kehtivuse jooksul kinni tingimustest, mida praegu kohaldatakse kõnealuste mittedigitaalsete juhtmeskeemide suhtes.

GME on nõustunud pakkuma TA veebisaidile juurdepääsu pro rata jaotust tunni, päeva, nädala ja kuu kaupa hinnaga vastavalt 4 EUR, 30 EUR, 100 EUR, 300 EUR ja 3 700 EUR. TA veebisaidi esmakordsel kasutamisel nõutakse ühekordset registreerimistasu (15 EUR + 3,9 % käsitlemistasu). Diagnostikatarkvara Tech1/Tech2 SWDL allalaadimine on võimalik aastase TA veebisaidi abonemendi raames või makstes iseseisvat igakuist abonemenditasu 100 EUR. GME on nõus säilitama kõnealust juurdepääsutasu struktuuri ja ei suurenda tasu üle ELi keskmise inflatsioonimäära.

3.3 Miinimumstandardite põhimõte

GME kohustused ei piira ühenduse või riikliku õigusega sätestatud olemasolevate või tulevaste nõuete kohaldamist, millega võidakse suurendada tehniliste andmete ulatust, mida GME peab edastama sõltumatutele ettevõtjatele, ja/või sätestada soodsamad viisid kõnealuste andmete edastamiseks.

3.4 Vaidluste lahendamine

Selleks et käsitleda sõltumatu remonditöökoja kaebusi seoses juurdepääsuga tehnilistele andmetele, kavatseb GME luua GME ombudsmani ametikoha. Sõltumatu remonditöökoja kaebuse saamisel peab GME ombudsman maksimaalselt kolme nädala jooksul pärast kaebuse saamist esitama sõltumatule remonditöökojale GME vastuse. Juhul kui kaebuse esitaja ei ole GME vastusega nõus, võtab GME endale kohustuse nõustuda arbitraažiga, lahendamaks probleeme, mis on seotud tehniliste andmete avaldamisega. Vaidluse kummalgi poolel on õigus nimetada üks ekspert, kes seejärel otsustavad ühiselt kolmanda eksperdi nimetamise.

Arbitraaž toimub selles liikmesriigis, kus on kaebuse esitaja registrijärgne kontor. Arbitraaži menetluse keel on arbitraaži toimumisriigi ametlik keel. Arbitraaž ei piira õigust esitada kaebus riigi pädevale kohtule.

4. KUTSE MÄRKUSTE ESITAMISEKS

Komisjon kavatseb turutestidest lähtudes võtta vastu määruse (EÜ) nr 1/2003 artikli 9 lõike 1 kohase otsuse, millega kuulutatakse eespool kokkuvõtvalt esitatud ja konkurentsi peadirektoraadi veebisaidil (6) avaldatud kohustused siduvaks. Komisjon kutsub vastavalt määruse (EÜ) nr 1/2003 artikli 27 lõikele 4 kolmandaid isikuid esitama kavandatud kohustuste kohta oma märkusi. Komisjon peab märkused kätte saama hiljemalt ühe kuu jooksul pärast käesoleva dokumendi avaldamist. Märkusi võib saata komisjonile e-posti (comp-infotech@ec.europa.eu), faksi ((32-2) 296 29 11) või postiga järgmisele aadressile (lisada viitenumber COMP/39.143 — Opel):

European Commission Directorate-General for Competition Antitrust Registry J-70 B-1049 Brussels

Menetluste edasises etapis võib käesoleva teatise avalikustamise järel osutuda vajalikuks või asjakohaseks teha kohustuste kokkuvõte kättesaadavaks kohustuste võtmise ettepaneku teinud pooltele. Sellega seoses palume Teil teatada, kui märkused sisaldavad konfidentsiaalset teavet või ärisaladusi. Õigustatud taotlusi võetakse arvesse.

(1) EUT L 1, 4.1.2003, lk 1.

(2) EÜT L 203, 1.8.2002, lk 30.

(3) St muuta elektroonilise kontrollplokki algseid seadistusi viisil, mis on vastuolus GME soovitatuga.

(4) Väljaõppe sertifikaadi tasu on sama volitatud ja sõltumatute remonditöökodade puhul ning GME võtab endale kohustuse säilitada tasu samal tasemel kohustuste kogu kehtivusaja jooksul. Väljaõpe koosneb i) kahepäevasest instruktoriga koolitusest (tasu 115–230 EUR päev, olenevalt riigi turust) ja ii) ühepäevastest Tech2 veebipõhisest koolitusest (tasu 30–50 EUR päev, olenevalt taas asjaomase riigi turust). Väljaõppe korraldab asutus GM Academy.

(5) Kõnealustest mudelitest ainult kaks (Agila ja Movano) on veel tootmises ja mõlema mudeli variantide (tootmises alates 2002. aastast) juhtmeskeemid on avaldatud TA veebisaidil. Ainukesed mudelid, mille skeemid on kättesaadavad ainult GME kõnekeskuse kaudu (Arena ja Sintra), võeti tootmisest maha 1999. ja 2001. aastal. Ülejäänud mudelite puhul on TA veebisaidil üleval juhtmeskeemid 2002. aastast (Astra-G, Frontera-B, Zafira-A) ja 2003. aastast (Speedster) tootmises olevate variantide puhul.

(6) http://ec.europa.eu/comm/competition/index_en.html